Într-o discuție avută cu Cârpușor Daniel, directorul Direcției Județene de Transport, Administrarea Dumurilor Județene și Control Trafic (DJTADJCT), Giurgiu , am dorit să aflăm ce drumuri județene au fost reparate în ultima perioadă, în ce zone ale județului și care au fost celelalte activități desfășurate în cadrul Direcției, la acest final de primăvară și început de vară.
Lucrările pe care le-am făcut au fost lucrări de asfaltare prin aplicarea de plombe, lucrări de reparații de întreținere curent. Am aplicat plombe cu mixtură asfaltică la cald, pe DJ404 (Drum Județean) zona Florești- Stoenești, DJ602, sectorul Joița-Săbăreni, pe DJ602 , Bâcu – zona EMAG, DJ401, zona Bolintin Vale- autostrada A1, Uzunu-Schitu, DJ401B- Herești DN4 (DrumNațional).
Toate aceste lucrări au fost desfășurate chiar în această lună. Este vorba, în total de 45 de kilometri, tot acest parcurs oamenii l-au făcut la pas, gropiță cu gropiță. Acolo unde au constatat probleme în carosabil, au frezat și au aplicat asfalt…
Tot în perioada aceasta am aplicat marcaje rutiere, longitudinale, în zona Mihai Bravu, pe DN5, pe DJ603 pe o porțiune de vreo 8 km. În localitatea Mihai Bravu au fost realizate și trecerile de pietoni,fiind aplicate marcaje rutiere longitudinale pe DJ412, în zona localităților Colibași-Câmpurelu, zone ce necesitau asemenea intervenții.
Alte lucrări desfășurate au fost cele de cosire a vegetației. Odată cu ploile căzute, vegetația pur și simplu a explodat, invadând părțile laterale ale drumurilor. Lucrările s-au făcut pe partea de acostamente și șanțuri, pe următoarele drumuri: DJ504 Giurgiu-Putineiu, DJ504A Vieru-Gogoșari-Izvoru, DJ507 Giurgiu-Gostinu, DJ411 Comana-Budeni până la Călugăreni la DN5, DJ603 de la Mihai Bravu la Uzunu până la Schitu.
Paralel cu această activitate am mai avut lucrări de tăiere a arborilor putrezi de pe marginea șoselelor ce puneau în pericol traficul auto, mai ales când vremea se strica și apăreau furtuni ce puteau rupe crengi mari, ce erau aruncate pe carosabil.
Arborii au fost în prealabil marcați, acțiunea desfășurându-se în colaborare cu Ocolul Silvic Giurgiu. Astfel pe DJ505 (Izvoarele-Gara Chiriacu), au fost marcați și tăiați un număr de 113 arbori . Și pe DJ504 urmează să se facă tăieri, între Giurgiu și Putineiu, unde au fost marcați și tăiați 338 de arbori…
Întrebat ce se va întâmpla cu acești copaci, după îndepărtarea lor, directorul DJTADJCT ne-a precizat:
Repartiția acestei mase lemnoase care rezultă din tăiere – și va rezulta, cu siguranță – a fost aprobată prin Hotărâre de Consiliu Județean și a fost dată, cu prioritate, către cetățeni defavorizați. Circa 100 de persoane, au beneficiat de acest lemn folosit în general pentru foc, adică s-a aprobat în medie cam 2 metri cubi de lemne de persoană. Se vor repartiza și către căminele cu persoane vârstnice, Mironești, Oncești, acestea aparținând de Consiliul Județean. Totodată s-au dat și UAT-urilor de pe raza zonei respective, urmând ca Primăria să se orienteze și să decidă cui să le repartizeze.
Referindu-se la greutățile întâmpinate pentru desfășurarea lucrărilor efectuate, Daniel Cârpușor ne spunea:
Pentru lucrările de asfaltare am avut probleme cu aprovizionarea de mixturi asfaltice, pentru că toate stațiile sunt foarte aglomerate. Majoritatea UAT-urilor execută lucrări în această perioadă, motiv pentru care s-a stat la rând… Au fost situații în care s-a plecat la ora 4.00, ca să putem lua printre primii sau am așteptat câteva ore până ne-a venit rândul…
Referitor la activitatea compartimentului Control Trafic, directorul Direcției de Transport, Daniel Cîrpușor ne-a promis că ne va oferi mai multe amănunte într-un material viitor…
(Florian TINCU)